Til: Justitsministeriet

Taastrup, den 15. januar 2018
Sag 27-2017-00686 – Dok. 352324/tk\_dh

Høringssvar om tvangsindgreb

DH takker for muligheden for at afgive høringssvar.

Vi noterer med bekymring, at anvendelse af tvang i stigende grad bliver det foretrukne middel inden for social- og sundhedsområdet over for mennesker med psykiske og kognitive handicap (demens, udviklingshæmning o.l.).

Af nye hjemler i de senere år inden for sundhedsområdet kan nævnes:

Lov om anvendelse af tvang ved somatisk behandling af varigt inhabile (LOV nr. 655 af 8/6 2017). Loven er trådt i kraft 1. januar 2018.

Lov om ændring af sundhedsloven og lov om autorisation af sundhedspersoner og om sundhedsfaglig virksomhed (mulighed for anvendelse af alarm- og pejlesystemer på sygehuse, tilbageholdelse af patienter mv.) ( LOV nr. 383 af 27/04/2016, nu indarbejdet i sundhedsloven via LBK nr. 1188 af 24/09/2016).

På socialområdet er der også sket flere udvidelser af mulighederne for tvangsindgreb i de senere år.

Der er f.eks. stigende pres for at skabe øget hjemmel til at flytte borgere i botilbud mod deres vilje til et tilbud, kommunen finder mere passende. Det overvejes bl.a. som led i det igangværende serviceeftersyn i gang af reglerne om magtanvendelse over for voksne, som er i gang på det sociale område.[[1]](#footnote-1)

**DH foreslår:**

DH vil opfordre til, at der sættes ind med en indsats for at forebygge anvendelsen af tvangsindgreb, sådan som det kendes fra psykiatrien. Her har man erkendt, at antallet af tvangsindgreb er for højt, og man har gjort det til et politisk mål at nedbringe tvangen.

Vi foreslår følgende initiativer:

1. Der bør laves en samlet plan med det formål at mindske anvendelsen af tvang på det sociale og sundhedsmæssige område. Først skridt skal være at etablere en statistisk dokumentation af anvendelsen af tvang. Dernæst skal der sættes mål for at nedbringe tvangen, sådan som det er sket på det psykiatriske område.

2. Der bør sættes ind med en opkvalificering af pædagogisk og sundhedsmæssigt personale med sigte på, hvordan anvendelse af tvang kan undgås.

3. Mennesker med kognitive handicap har ønsker, behov og interesser som alle andre, og det skal så vidt muligt være udgangspunktet. Men det kræver en anden tænkning og mere viden blandt myndigheder, personale og pårørende.

Der bør derfor sættes et udviklingsarbejde i gang om, hvordan såkaldt inhabile borgere kan støttes i deres evne til at træffe retlige beslutninger om deres egen situation. Der skal bl.a. udvikles og udbredes redskaber til ”støttet beslutningstagning”. [[2]](#footnote-2)

Med venlig hilsen



Thorkild Olesen, formand

1. Dette eftersyn udspringer af demenshandlingsplanen, jf. initiativ nr. 9 i planen. <http://sum.dk/Aktuelt/Nyheder/Aeldre/2016/December/~/media/Filer%20-%20Publikationer_i_pdf/2016/Aftale-demenshandlingsplan-2025/Aftaletekst-national-demenshandlingsplan-2025.ashx> [↑](#footnote-ref-1)
2. Danmark har pligt til at tage skridt at støtte mennesker med handicap i deres evne til at træffe beslutninger (deres ”retlige handle-evne”), jf. FN Handicapkonvention, artikel 12, samt kommentaren fra FN’s Handicapkomite herom. <http://www.dch.dk/content/konventionsteksten>

<https://documents-dds-ny.un.org/doc/UNDOC/GEN/G14/031/20/PDF/G1403120.pdf?OpenElement> [↑](#footnote-ref-2)